钦定古今图书集成/历象汇编/庶征典/第177卷 > 《汉武帝游昆明池见鱼衔珠赋》王起
## 钦定古今图书集成/历象汇编/庶征典/第177卷 > 《汉武帝游昆明池见鱼衔珠赋》王起

汉武帝出咸京，游昆明，觌潜鱼之跃，吐灵珠之英。珍
不藏川，是获媚川之色；仁苟及物，必能动物之诚。先
是拨剌巨鳞，傍畔水裔，或詹何所中，或任公所制，利
钩贯鳃而错落，长丝萦岸而掣曳，残瘁不振，沈浮未
济。是用脱其锋，解其缀。索于枯肆，初同患于波臣；衔
以图书，终乃小于轩帝。他日择良辰，镜清流，舍銮辂，
登龙舟。不徐不疾，以遨以游。于是傍临桂棹，远映珠
旒。或衔或垂，似骊龙之颔将吐；若明若灭，比琼蚌之
胎未收。光芒稍逼，辉赫难俦。实有意于丰报，固无情
于暗投。含幽育明，转煌煌于画鹢；振鬐掉尾，时熠熠
于牵牛。既而千官动色，百辟咸睹。且曰：“修其文，耀其
武。泽之广，恩之溥。”虽彼池中之物，亦怀天下之主。报
德而入于隋掌，此类蛇衔；感音而失于《晋庭》，彼惭鹤
舞。况乎烛龙奋艳，石鲸独吐。泣鲛人之目，固不可伦；
缀神女之躯，曾何足数。由是俨天仪，俯洪池。映噞喁
而未出，炫的皪而方施。然后得兼寸之彩，失圆折之
规。则皎皎驹来，自掩白狼之美；翩翩鵻至，徒称赤雀
之奇。是知人能博施，“物亦幽赞，无烦罔象之索，讵假
阑干之贯。向若安其忍，弃其难，俾颁首长逝，劫灰永
散。安得此乐于江湖，见托于河汉？则玉殿之侧，谁缀
其玲珑；金舆之傍，莫矜其照烂。以言于鱼也，厥道斯
存；以言于人也，如何勿敦。则受嘉惠，蒙渥恩，得不效
节于当代，而垂名于后昆。”